b'\n_START_ARTICLE_\nHarpo Marx\n_START_SECTION_\nStum harpespiller\n_START_PARAGRAPH_\nHarpo er velkjent for sine varemerker; han spilte harpe (derav ogs\xc3\xa5 scenenavnet), han snakket aldri, men plystret, og brukte blant annet et sykkelhorn for \xc3\xa5 kommunisere. Han brukte en stor, kr\xc3\xb8llet og r\xc3\xb8d parykk, og ofte benyttet seg av gjenstander for \xc3\xa5 sk\xc3\xa5re et vittig, skj\xc3\xb8nt absurd poeng. Eksempelvis ble han i en film med Br\xc3\xb8drene Marx fortalt at han ikke kunne brenne sitt lys i begge ender (et ordtak som betyr at \xc2\xabman ikke skal leve over evne\xc2\xbb), og \xc3\xb8yeblikkelig drar han fram fra frakken et lys som brenner i begge ender!_NEWLINE_I januar 1910 begynte Harpo sammen med sine to br\xc3\xb8dre for \xc3\xa5 danne et musikalsk innslag for revyscenen som de kalte \xc2\xabThe Three Nightingales\xc2\xbb. Harpo ble inspirert til \xc3\xa5 utvikle sin stumme figur etter \xc3\xa5 ha lest en anmeldelse av en av deres forestillinger. Teaterkritikeren mente at \xc2\xabAdolph Marx har en vakker pantomime som ble fullstendig \xc3\xb8delagt hver gang han snakket.\xc2\xbb\n_START_SECTION_\nNavnet\n_START_PARAGRAPH_\nHarpo fikk sitt navn under et slag poker. De andre br\xc3\xb8drene fikk tilsvarende navn som speilte personlighetene deres; hans bror Leonard ble kalt Chico fordi han alltid jaktet p\xc3\xa5 kvinner (\xc2\xabchicks\xc2\xbb = \xc2\xabryper\xc2\xbb); hans bror Milton ble Gummo fordi han s\xc3\xa5 ut som en detektiv som lusket rundt i gummisko, og hans bror Julius ble Groucho fordi han tilsynelatende s\xc3\xa5 gretten ut (\xc2\xabgrouchy\xc2\xbb). Br\xc3\xb8drene selv har gitt andre forklaringer p\xc3\xa5 opprinnelsen til navnene, men Harpos navn er ikke blitt bestridt. Han spilte virkelig harpe._NEWLINE_Harpo endret sitt egentlige navn fra Adolph Arthur til kun Arthur kort tid f\xc3\xb8r den f\xc3\xb8rste verdenskrig. Den anti-tyske stemning steg i USA under krigen og han mente at Adolph l\xc3\xb8d litt for mye tysk.\n_START_SECTION_\nHarpen\n_START_PARAGRAPH_\nHarpo l\xc3\xa6rte seg selv \xc3\xa5 spille harpe, og spilte p\xc3\xa5 en meget ukonvensjonell m\xc3\xa5te med en s\xc3\xa6rdeles egenartet stemming av strengene. Mens han senere l\xc3\xa6rte seg at han ikke trengte \xc3\xa5 spille instrumentet p\xc3\xa5 den m\xc3\xa5ten, fikk hans ber\xc3\xb8mmelse andre musikere til \xc3\xa5 flokke seg om ham for \xc3\xa5 l\xc3\xa6re hans uvanlige spillestil.\n_START_SECTION_\nGjesteopptreden\n_START_PARAGRAPH_\nI 1955 hadde Harpo en minneverdig opptreden i Lucille Balls popul\xc3\xa6re sitcom (situasjonkomedie) p\xc3\xa5 TV, \xc2\xabI Love Lucy\xc2\xbb, hvor de gjenskapte den ber\xc3\xb8mte speilscenen fra den klassiske Br\xc3\xb8drene Marx-filmen \xc2\xabDuck Soup\xc2\xbb. For andre filmer han spilte i, se Br\xc3\xb8drene Marx.\n_START_SECTION_\nPrivat\n_START_PARAGRAPH_\nHarpo giftet seg med skuespilleren Susan Fleming den 28. september 1936. Paret adopterte fire barn, Bill, Alex, Jimmy og Minnie._NEWLINE_I 1961 utga Harpo Marx sin selvbiografi, \xc2\xabHarpo Speaks\xc2\xbb. I boken forteller han om en mann som nektet \xc3\xa5 tro at han faktisk kunne snakke. Mange trodde at han faktisk var stum. Faktisk kan innspillinger av stemmen hans finnes p\xc3\xa5 internett, dokumentarer, og p\xc3\xa5 bonus materiell p\xc3\xa5 DVD-utgivelser med Br\xc3\xb8drene Marx. I ett tilfelle hadde han en rimelig distingvert stemme tilsvarende en profesjonell oppleser, skj\xc3\xb8nt han beholdt en New York-aksent hele livet. Ordet \xc2\xabgirl\xc2\xbb ville han uttale \xc2\xabgoils\xc2\xbb._NEWLINE_Den 28. september 1964 d\xc3\xb8de Harpo Marx etter en hjerte-operasjon.'